Bilen endte på hovedet i å.

To veninders køretur ved Tylstrup sidste sommer endte faltalt, og nu er den 21-årige kvinde, der sad bag rattet under den skæbnesvangre køretur, blevet tiltalt for uagtsomt manddrab på sin veninde. Retten i Aalborg skal efter planen behandle sagen fredag, og her vil den 21-årige kvinde blive tiltalt for at have forårsaget venindens død. Ulykken skete på Luneborgvej ved Tylstrup 1. juli 2022 kort før kl. 18. Den 21-årige kvinde mistede herredømmet over bilen, som ramte et autoværn og blev slynget flere meter gennem luften, hvor den landede på hovedet i Lindholm Å. Det lykkedes føreren at komme ud af bilvraget selv, men veninden sad fast i bilen under vandet og blev først reddet ud, da forbipasserende kom til hjælp. Selv om der omgående blev indledt førstehjælp på den 20-årige kvinde og redningsmandskab hurtigt nåede frem, så stod den unge kvindes liv ikke til at redde. Hun blev erklæret død på sygehuset natten efter ulykken. Den 21-årige fører af bilen er blevet tiltalt for uagtsomt manddrab på veninden, fordi politiet mener, at hun ikke tilpassede hastigheden efter forholdene, og at hun ikke udviste tilstrækkelig agtpågivenhed. Politiet mener, at det var årsagerne til, at hun mistede herredømmet over bilen. Det fremgår af anklageskriftet i sagen, at bilen "fløj flere meter gennem luften og endte i et vandløb på taget”. Det fremgår ikke før sagens start, hvordan den unge kvinde forholder sig til sig politiets anklager.